Ævarr Freyr Birgisson er blakmaður ársins 2019 Stjórn BLÍ hefur valið Ævarr Frey Birgisson blakmann ársins 2019 . Ævarr Freyr er 23 ára leikmaður Marienlyst í Danmörku en þar hefur hann leikið síðustu tvö keppnistímabil . Ævarr Freyr er blakmaður ársins í fyrsta sinn . Hann er uppalinn hjá KA á Akureyri en er í dag leikmaður Marienlyst í Danmörku . Á síðasta keppnistímabili endaði lið hans í 2. sæti í úrvalsdeildinni í Danmörku en í 3ja sæti um danska meistaratitilinn þar sem Ævarr var í lykilhlutverki . Einnig endaði lið hans í 2. sæti í NEVZA keppni félagsliða sem haldin var í febrúar á þessu ári . Á þessu keppnistímabili er lið hans að berjast um toppsætin í úrvalsdeildinni og Ævarr fastamaður í liðinu . Eftir gott tímabil spilaði Ævarr með landsliðinu á Smáþjóðaleikunum í Svartfjallalandi þar sem hann var einn af burðarásum liðsins . Þrátt fyrir ungan aldur hefur Ævarr leikið 34 leiki með íslenska landsliðinu . Ævarr Freyr er frábær íþróttamaður og mikil fyrirmynd fyrir unga og efnilega blakara . Blaksamband Íslands óskar Ævarri til hamingju með titilinn .